ผู้มีเงินได้ แห่ขอคืน ภาษีเพียบ
สรรพากรเผยผู้มีเงินได้แห่ยื่นขอคืนภาษี 2 ล้านราย ปีนี้กวาดรายได้สูงขึ้น
28 มี.ค. 2558

สรรพากรเผยผู้มีเงินได้แห่ยื่นขอคืนภาษี 2 ล้านราย ปีนี้กวาดรายได้สูงขึ้น
นายประสงค์ พูนธเนศ อธิบดีกรมสรรพากร เปิดเผยว่า ขณะนี้มีผู้ยื่นแบบชำระภาษีเงินได้บุคคลธรรมดาของรายได้ปี 2557 มาแล้วกว่า 7 ล้านราย เป็นการยื่นแบบทางอินเทอร์เน็ต 75% ในจำนวนนี้มีผู้ขอคืนภาษี 2.3 ล้านราย มีการคืนภาษีไปแล้ว 2 ล้านราย ที่เหลืออยู่ระหว่างการตรวจสอบเพื่อจ่ายคืนต่อไป
“การขอคืนภาษีในปีนี้ ในแง่ของจำนวนรายมากขึ้นกว่าปีที่ผ่านมา แต่จำนวนเงินขอคืนน้อยกว่าปีที่ผ่านมา โดยกรมสรรพากรสามารถเก็บภาษีเงินได้บุคคลธรรมดาปีนี้เพิ่มขึ้นกว่าปีที่ผ่านมา ส่วนหนึ่งเพราะประชาชนได้รับการปรับเงินเดือนเพิ่มขึ้น” นายประสงค์ กล่าว
ทั้งนี้ คาดว่าจะมีผู้มายื่นแบบเสียภาษีเงินได้บุคคลธรรมดากว่า 10 ล้านราย โดยทางกรมสรรพากรเชิญชวนให้ยื่นแบบทางอินเทอร์เน็ตเพราะจะได้คืนภาษีไวกว่าการยื่นเป็นเอกสาร
นอกจากนี้ กรมสรรพากรจะเชิญผู้ประกอบการโรงเรียนกวดวิชามาให้ความรู้การเสียภาษีเงินได้นิติบุคคลให้ถูกต้อง หลังจากมีการแก้กฎหมายว่าให้ต้องเสียภาษี